ΓΡΑΠΤΗ ΕΡΩΤΗΣΗ E-1068/98

υποβολή: Allan Macartney (ARE) προς την Επιτροπή

(6 Απριλίου 1998)

Θέμα: Επαναπώληση χρονομεριστικής μίσθωσης (timesharing) και εφαρμογή της Οδηγίας για τη χρονομεριστική μίσθωση

Γνωρίζει η Επιτροπή τα συνεχιζόμενα προβλήματα των παραθεριστών σε σχέση με τους πράκτορες χρονομεριστικής μίσθωσης; Ειδικότερα, υπάρχουν στοιχεία για την κατάχρηση προφορικών ή γραπτών "υποσχέσεων" για επαναγορά της ιδιοκτησίας από πελάτες που επιθυμούν να επωφεληθούν των υπηρεσιών επαναπώλησης, και ποίες περαιτέρω κανονιστικές ρυθμίσεις του θέματος εξετάζονται;

Ποιός είναι ο βαθμός εφαρμογής και επιβολής της Οδηγίας για τη χρονομεριστική μίσθωση;

Απάντηση της κ.Bonino Εξ ονόματος της Επιτροπής

(11 Ιουνίου 1998)

Η Επιτροπή γνωρίζει καλά τα προβλήματα που εξακολουθούν να αντιμετωπίζουν οι τουρίστες με τις επιχειρήσεις χρονομεριστικής μίσθωσης, καθόσον γίνεται συχνά αποδέκτης διαμαρτυριών των ευρωπαίων πολιτών. Επιπλέον, η Επιτροπή ενημερώνεται συνεχώς σχετικά με τις επιθετικές και καταχρηστικές μεθόδους πωλήσεων που χρησιμοποιούν οι επιχειρήσεις χρονομεριστικής μίσθωσης από αρκετές οργανώσεις καταναλωτών που λαμβάνουν επιχορηγήσεις εκ μέρους της Επιτροπής προκειμένου να αντιμετωπίζουν διασυνοριακά προβλήματα καταναλωτών. Οι οργανώσεις αυτές αναφέρουν μεγάλο αριθμό περιπτώσεων που έχουν σχέση με χρονομεριστική μισθωση.

Οι πληροφορίες που συγκεντρώθηκαν σχετικά με το θέμα αυτό κατά τα τελευταία χρόνια οδήγησαν την Επιτροπή στην υποβολή πρότασης οδηγίας περί προστασίας των αγοραστών ως προς ορισμένες πλευρές των συμβάσεων που αφορούν την απόκτηση δικαιώματος χρήσης ακινήτων υπό καθεστώς χρονομεριστικής μίσθωσης. Το Κοινοβούλιο και το Συμβούλιο ενέκριναν την οδηγία στις 26 Οκτωβρίου 1994(1) (οδηγία 94/47/ΕΚ).

Η οδηγία 94/47/ΕΚ δεν εξετάζει τις γενικές μεθόδους πωλήσεων και διάθεσης στην αγορά, όπως κίνητρα, παροτρύνσεις και άλλες τακτικές πειθούς, π.χ. υποσχέσεις για επαναγορά της ιδιοκτησίας από πελάτες που επιθυμούν να επωφεληθούν των υπηρεσιών επαναπώλησης. Οι μέθοδοι αυτές δεν αφορούν μόνο τη χρονομεριστική μίσθωση. Δεν υπάρχει προς το παρόν ευρωπαϊκή νομοθεσία που να καλύπτει τα θέματα αυτά, για τη ρύθμιση των οποίων αρμόδια είναι τα κράτη μέλη.

Στόχος της οδηγίας 94/47/ΕΚ είναι να δημιουργηθεί μια ελάχιστη βάση κοινών κανόνων που αφορούν ορισμένα θέματα των συμβάσεων χρονομεριστικής μίσθωσης, προκειμένου οι αγοραστές να εξασφαλίσουν υψηλό επίπεδο προστασίας. Στην πράξη, η οδηγία καλύπτει μόνο τα θέματα εκείνα που αφορούν τις συναλλαγές βάσει σύμβασης που συνδέονται με πληροφορίες σχετικά με τα συστατικά στοιχεία σύμβασης και τις διευθετήσεις για τη γνωστοποίηση των πληροφοριών αυτών, καθώς και με τις διαδικασίες και τις ρυθμίσεις για την ακύρωση ή την υπαναχώρηση. Η εν λόγω οδηγία, η οποία δεν επηρεάζει τις βασικές αρχές του δικαίου περί συμβάσεων που ισχύει στα κράτη μέλη, καθορίζει την ελάχιστη προστασία που δικαιούνται οι καταναλωτές σε όλα τα κράτη μέλη. Οι εθνικές αρχές μπορούν να υιοθετήσουν αυστηρότερα μέτρα, εφόσον το κρίνουν αναγκαίο.

Σύμφωνα με το άρθρο 12 της οδηγίας, η οδηγία έπρεπε να τεθεί σε ισχύ από τα κράτη μέλη το αργότερο στις 29 Απριλίου 1997. Μέχρι σήμερα, έξι κράτη μέλη δεν έχουν ανακοινώσει τα εθνικά μέτρα εφαρμογής της οδηγίας 94/47/ΕΚ. Η Επιτροπή κίνησε τις διαδικασίες που προβλέπονται στο άρθρο 169 της συνθήκης ΕΚ για την παράλειψη ανακοίνωσης κατά του Βελγίου, της Ελλάδας, της Ισπανίας, της Γαλλίας, της Ιταλίας και του Λουξεμβούργου και απηύθυνε αιτιολογημένες γνώμες στις αρχές του 1998.

Κατά την πρώτη αξιολόγηση των εθνικών μέτρων που ανακοίνωσαν τα άλλα εννέα κράτη μέλη βάσει της οδηγίας 94/47/ΕΚ διαπιστώθηκαν στοιχεία που ενδέχεται να μην είναι σύμφωνα με την οδηγία σε ορισμένα από τα μέτρα αυτά. Η Επιτροπή εξετάζει προς το παρόν τις περιπτώσεις αυτές.

(1) ΕΕ L 280, 29.10.1994.